Раиса Горбачёва

Раиса Горбачёва (кыз фамилиясе Титаренко), Раиса Максим кызы Горбачёва,  (1932 елның 5 гыйнвары, Көнбатыш Себер крае, Рубцовск — 1999 елның 20 сентябре, Алмания, Мюнстер) — җәмәгать эшлеклесе, фәлсәфә фәннәре кандидаты (1967). ССРБ президенты М.С. Горбачёвның хатыны, ССРБның беренче һәм соңгы «беренче леди»е  Последняя леди СССР.

 Тәрҗемәи хәле 
1932 елның 5 гыйнварында Көнбатыш Себер крае (хәзерге Алтай крае) Рубцовск шәһәрендә тимер юл инженеры гаиләсендә туган. Әтисе чыгышы белән Чернигов губернасыннан, әнисе Себер кызы.

Гаиләгә тимер юлчы булган әтисе артыннан еш күчеп йөрергә туры килә. Стәрлетамакның 3нче мәктәбен алтын медальгә тәмамлый (1949). Имтихансыз гына Мәскәү дәүләт университетының фәлсәфә факультетына укырга керә. 1953 елда МДУның юридик факультеты студенты Михаил Горбачёвка кияүгә чыга. 1955 елда Горбачёвлар гаиләсе, укуны тәмамлап, Ставропольгә эшкә билгеләнә. Дүрт ел үзенең белгечлеге буенча эш урыны таба алмый. Ставрополь медицина институтында, Ставрополь авыл хуҗалыгы институтында фәлсәфә кафедрасында укыта, «Белем» җәмгыятендә лекция укый.

1967 елда Мәскәү дәүләт педагогия институтында фәлсәфә фәннәре кандидатлыгына диссертация яклый.

1978 елдан Мәскәүдә. Мәскәү дәүләт университетында укыта.

1985 елда ире Михаил Горбачёв КПСС ҮК Генераль сәркатибе итеп сайлангач, иҗтимагый эш белән шөгыльләнә башлый. Совет мәдәният фондын (хәзерге РФ мәдәният фонды) оештыруда катнаша, фондның идарә әгъзасы булып тора.

Михаил Горбачёв ССРБ Президенты итеп сайлангач, илнең беренче ледие сыйфатында ССРБ президентын аның туган илдә һәм чит илләргә визитлары вакытында озатып йөри, чит ил делегацияләрен каршылауда катнаша. Инглиз телен камил белүе аңа чит илләрнең дәүләт һәм хөкүмәт башлыклары һәм аларның хатыннары белән (мәсәлән, Маргарет Тэтчер, Ненси Рейган һ.б.) иркен аралашырга мөмкинлек бирә.

Совет дәүләт башлыкларының хатыннары (мәсәлән, Нина Хрущева, Виктория Брежнева һ.б.) халык алдына чыгуны яратмаучы шәхесләр булганлыктан, Р.М. Горбачёваның  үз-үзен тотуы, шулай ук киенү стиле ил халкы арасында каты тәнкыйтькә дучар була.

1991 елгы август фетнәсе вакытында ире белән Фороста була, әлеге вакыйгадан соң микроинсульт кичерә.

Ире ССРБ президентлыгыннан киткәч, дәүләт тарафыннан бирелгән дачада яшәвен дәвам итә, иренә китап язуда ярдәм итә. Лейкемия белән авыручы балаларга ярдәм итүче берлек белән җитәкчелек итә.

1999 елның июнендә лейкоз белән авыруы ачыклана. Алманиянең Мюнстер шәһәрендәге клиникада дәвалану уңышлы булып чыкмый, 9 сентябрьдә шунда вафат була.

 Хәтер 
 Балалар гематологиясе һәм трансплантологиясе институтына (Санкт-Петербург) исеме бирелгән.
 2006 Лондонда балалар лейкемиясе һәм рак белән авыручы балаларга ярдәм итүче халыкра фондка исеме бирелгән.

 Сылтамалар 
 Биографиясе

 Искәрмәләр 

Төркем:Мәскәү дәүләт университетын тәмамлаучылар
Төркем:Фәлсәфә фәннәре кандидатлары
Төркем:Вуз укытучылары
Төркем:ССРБ сәясәтчеләре
Төркем:ССРБ фәлсәфәчеләре
Төркем:Русия фәлсәфәчеләре